钦定古今图书集成/明伦汇编/氏族典/第187卷 > 萧大心
## 钦定古今图书集成/明伦汇编/氏族典/第187卷 > 萧大心

按《梁书浔阳王大心传》：“浔阳王大心，字仁恕，幼而聪
朗，善属文。中大通四年，以皇孙封当阳公。大同元年，
出为使持节都督郢南北司定新五州诸军事、轻车
将军、郢州刺史。七年，征为侍中，兼石头戍军事。太清
元年，出为云麾将军、江州刺史。二年，侯景寇京邑，大
心招集士卒，赴援宫阙。三年，城陷，上甲侯萧韶南奔”
宣密，诏加散骑常侍，进号平南将军。大宝元年，封浔
阳王。景将任约略地至于湓城，大心遣司马韦质拒
战，败绩。时帐下犹有勇士千馀人，咸说“往建州，以图
后举。”大心未诀，其母陈淑容不行，大心乃止，遂与约
和。二年秋，遇害，时年二十九。